钦定古今图书集成/明伦汇编/官常典/第642卷 > 张洽
## 钦定古今图书集成/明伦汇编/官常典/第642卷 > 张洽

按《宋史》本传：“洽字元德，清江人。嘉定元年中第，授松
滋尉，改袁州司理参军。有大囚，讯之则服，寻复变异，
且力能动摇官吏，累年不决，逮系者甚众。洽以白提
点刑狱，杀之。有盗黠甚，辞不能折。会狱有兄弟争财
者，洽谕之曰：‘讼于官，祇为胥吏之地，且冒法以求胜，
孰与各守分以全手足之爱乎’？辞气恳切，讼者感悟”，
盗闻之自伏。民有杀人，贿其子焚之。居数年，事败，洽
治其狱无状，忧之，且白郡委官体访。俄梦有人拜于
庭，示以伤痕在胁。翌日，委官上其事，果然。郡守以仓
廪虚，籍仓吏二十馀家，命洽鞫之，洽廉之，为都吏所
卖。都吏者，州之巨蠹也，尝干于仓不获，故以此中之。
洽度守意锐，未可婴，姑系之，而密令计仓庾所入，以
白守曰：“君之籍二十馀家者，以胥吏也。今校数岁之
中，所入已丰于昔。由是观之，胥吏妄矣。君必不忍受
胥吏之妄而籍无罪之家也。若以罪胥吏，过乃可免。”
守悟，为罢都吏而免所籍之家。后历著作佐郎。